CELEX: 52016PC0075
Language: hu
Date: 2016-02-18
Title: Javaslat A TANÁCS HATÁROZATA a Szén- és Acélipari Kutatási Alap Kutatási Programjának elfogadásáról és az e programra vonatkozó többéves technikai iránymutatásokról szóló 2008/376/EK határozat módosításáról

EURÓPAI BIZOTTSÁG
            Brüsszel, 2016.2.18.
            COM(2016) 75 final
            2016/0047(NLE)
            Javaslat
            A TANÁCS HATÁROZATA
            a Szén- és Acélipari Kutatási Alap Kutatási Programjának elfogadásáról és az e programra vonatkozó többéves technikai iránymutatásokról szóló 2008/376/EK határozat módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat célkitűzései
            
            
               Az igazatási szabályok rendszeres értékeléséből kiindulva a javaslat célja a vas- és acélipari kutatási program jogalapjának módosítása a következő célokból: 
            
            
               az Unió általános költségvetéséből finanszírozott és a Bizottság felelőssége alá tartozó program átlátható igazgatásának biztosítása a Bizottság szakértői csoportokra vonatkozó előírásainak követésével,
            
            
               a kedvezményezettek finanszírozáshoz való hozzáférésének megkönnyítése egyszerűsített szabályokkal és a szén- és acéliparban működő érdekeltek által jól ismert „Horizont 2020” általános kutatási keretprogram szabályaihoz való arányos közelítéssel,
            
            
               a fennálló jogi keretben található, különösen a komitológiai eljárást érintő rendelkezések aktualizálása. 
            
            
               •Háttér-információk
            
            
               Az Európai Szén- és Acélközösséget (ESZAK) létrehozó szerződés 2012-es lejárta után az uniós szerződésekhez e tárgyban csatolt jegyzőkönyv szerint a tagállamok létrehozták az új Szén- és Acélipari Kutatási Alapot (RFCS), és az egykori ESZAK megmaradt eszközeit erre az alapra ruházták át.
            
            
               Az RFCS programja évente körülbelül 50 millió EUR összegű támogatást biztosít kutatási-fejlesztési és innovációs tevékenységre a szén- (27,2%) és az acélipar (72,8%) számára, ezzel tömöríti az uniós ipari partnereket, kis- és középvállalkozásokat, vezető kutatóközpontokat és egyetemeket, és segíti őket szaktudásuk továbbfejlesztésében és az innovációban. A program a szén- és acéliparhoz kapcsolódó ágazatokban a termelési eljárásokra, az erőforrások hasznosítására és megőrzésére, a környezetvédelmi fejlesztésekre, valamint a munkahelyi biztonságra terjed ki. A programot az Európai Unió általános költségvetése finanszírozza azokból a bevételekből, amelyeket az egykori ESZAK megmaradt eszközei generálnak. Az igazgatás feladata és felelőssége az Európai Bizottságot terheli.
            
            
               Az RFCS igazgatási szabályainak jogalapját a Tanács 2003-ban fogadta el
                  1
               , és 2008-ban egyszer már felülvizsgálta
                  2
               . Ebben szerepel, hogy a program relevanciáját és az igazgatási szabályok (a többéves technikai iránymutatások) hatékonyságát rendszeresen és szisztematikusan újra kell értékelni. 
            
            
               •Összhang a szakpolitikai területen már meglévő rendelkezésekkel
            
            
               Az Európai Unió 2014-től 2020-ig tartó, „Horizont 2020” elnevezésű kutatási és innovációs keretprogramjára vonatkozó jogi keret és különösen a „Horizont 2020” keretprogram részvételi és terjesztési szabályait megállapító európai parlamenti és tanácsi rendelet kihatott az RFCS többéves technikai iránymutatásainak felülvizsgálatára, mivel az RFCS-nek célja, hogy kiegészítse a „Horizont 2020” keretprogram cselekvéseit (lásd a jogalap 2. cikke). Ez a kiegészítő jelleg több szinten is megnyilvánul (pl. kutatási témák, a programokban alkalmazott eszköz típusa, a programok költségvetése stb.).
            
            
               A RFCS jogalapjának javasolt felülvizsgálata elsősorban az igazgatási szabályokra (III. fejezet) terjed ki, és amennyire csak lehetséges, hozzáigazítja őket a „Horizont 2020” keretprogram eljárásaihoz és fogalmaihoz annak érdekében, hogy a kedvezményezettek számára megkönnyítse a részvételt a két programban (RFCS és Horizont 2020). Ennek érdekében e javaslat:
            
            
               hozzáigazítja a támogatott projektben részt vevő szereplők típusait (résztvevő, alvállalkozó, harmadik fél), valamint a rájuk vonatkozó támogathatósági feltételeket és a kötelezettségeiket a „Horizont 2020” keretprogramra irányadó szabályokhoz (új 29a. cikk),
            
            
               kiterjeszti a „Horizont 2020” keretprogram keretében benyújtott pályázatok elbírálását végző független szakértők kijelölésének eljárását az RFCS programjában igénybe vett független szakértők kijelölésére (39. cikk),
            
            
               lehetővé teszi, hogy a munkabérben nem részesülő kkv-tulajdonosok és természetes személyek költségként elszámolják a Bizottság által meghatározott összegű személyi költséget (33. cikk). 
            
            
               •Összhang a Bizottság horizontális szabályaival
            
            
               Az összeférhetetlenség elkerülése céljából tisztázni kell az RFCS programjának jogalapját adó határozattal létrehozott tanácsadó és technikai csoportokba a Bizottság által kijelölt szakértők típusait. A felülvizsgált rendelkezések a Bizottság keretei között működő tanácsadó csoportokkal kapcsolatos horizontális szabályokat követik (Az elnök közleménye a Bizottságnak a bizottsági szakértői csoportokra vonatkozó horizontális szabályokról és a szakértői csoportok nyilvántartásáról, C(2010) 7649).
            
         
         
            
               Ennek céljából a javaslat módosítja a tanácsadó csoportok összetételét és feladatait (21. és 22. cikk), valamint a technikai csoportok összetételét és feladatait (23. cikk). A javaslat a tanácsadó csoportok hatáskörét elsősorban az igazgatási szabályokra és eljárásokra összpontosítja, markánsabban elhatárolja egymástól a tanácsadó és a technikai csoportokat, és egyértelműbbé teszi a tagok kijelölésére vonatkozó eljárást.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •A felülvizsgálat indokai
            
            
               Az RFCS jogalapja két rendszeresen végrehajtandó, szisztematikus értékelést irányoz elő:
            
            
               a program relevanciájával kapcsolatban: „A Bizottság a kutatási programra vonatkozóan ellenőrzést végez, amely magában foglalja a várható hasznok értékelését. Az ellenőrzésről szóló jelentést 2013 végéig kell közzétenni, majd azt követően minden hetedik évben” (2008/376/EK tanácsi határozat 38. cikk), 
            
            
               az irányítási szabályok hatékonyságával kapcsolatban: „A III. fejezetben meghatározott technikai iránymutatásokat hétévenként felül kell vizsgálni; az első időszak 2014. december 31-én zárul le.„ ”A Bizottság e célból legkésőbb minden hétéves időszak utolsó évének első hat hónapjában újraértékeli a többéves technikai iránymutatások működését és hatékonyságát, és adott esetben javaslatot tesz azok megfelelő módosítására” (2008/376/EK tanácsi határozat 40. cikk).
            
            
               Ennek alapján a Bizottság 2013-ban elvégezte a program ellenőrzését és értékelését, 2014-ben pedig újraértékelte a 2008/376/EK határozatban meghatározott többéves technikai iránymutatásokat.
            
            
               Míg a 2013-as ellenőrzés és értékelés megerősítette, hogy az RFCS teljesítette a szén- és acélipar versenyképességének támogatását célzó küldetését, a többéves technikai iránymutatások működésének és hatékonyságának értékelése azt mutatta, hogy bizonyos változtatások bevezetésére van szükség az RFCS átlátható, hatékony és eredményes igazgatása, valamint az ésszerű egyszerűsítés megvalósítása érdekében.
            
            
               •Szubszidiaritás és a jogi aktus típusának megválasztása
            
            
               
                  A jogalap szerint az RFCS programjának igazgatása a Bizottság kizárólagos feladata. Az igazgatási szabályokat – a jogalap felülvizsgálatán keresztül – csak uniós szinten lehet módosítani.
               
            
            
               •Arányosság
            
            
               
                  A javaslat összehangolja a tanácsadó és a technikai csoportokkal kapcsolatos rendelkezéseket a Bizottság átláthatóságról szóló horizontális szabályaival, miközben az RFCS jogalapjában meghatározott struktúra (a csoportok száma és alapvető hatásköreik) nem változik, és továbbra is garantált (a csoportok összetételén és a szakértők kijelölésének menetén keresztül) a Bizottság által e csoportoktól elvárt magas szintű szakmai hozzáértés.
               
            
            
               3.AZ ÉRDEKELT FELEKKEL FOLYTATOTT KONZULTÁCIÓK 
            
            
               
                  Az RFCS érdekeltjei a javaslattervezet alapján több ad hoc jellegű ülésen, a tanácsadó csoportok ülésein (szénipari tanácsadó csoport – CAG, acélipari tanácsadó csoport – SAG) és (a „Horizont 2020” keretprogram programbizottságának megfelelő) COSCO-üléseken fejthették ki véleményüket. Ezen csoportok tagjai véleményezhették a javaslattervezetet, a Bizottság szolgálatai pedig meg tudták indokolni, mi áll a javaslat hátterében, különös tekintettel a tanácsadó és technikai csoportok tagjainak kijelölését leíró szabályok felülvizsgálatára, amelyet később a Bizottság a szolgálatközi konzultáció keretében bővebben ki is fejtett.
               
            
            
               4.KÖLTSÉGVETÉSI HATÁSOK
            
            
               
                  A javaslatnak nincs költségvetési vonzata.
               
            
            
               5.EGYÉB ELEMEK
            
            
               
                  A felülvizsgálat csak a jogalap III. fejezetét érinti (többéves technikai iránymutatások). Az RFCS program célkitűzései és hatálya változatlan. 
               
               
                  A következő cikkek módosulnak: 21., 22., 24., 25., 27., 28., 29., 33., 38., 39., 41., 42., valamint a szöveg a 29a. cikkel egészül ki. A többi cikk változatlan marad.
               
            
            
               A kisebb változtatásokon és aktualizáláson kívül a lényegi újdonságok feljebb bemutatásra kerültek: a Bizottság által létrehozott szakértői csoportokra vonatkozó átláthatósági szabályok (21., 22., 24. cikk), a kkv-tulajdonosok és más, munkabérben nem részesülő természetes személyek után elszámolható személyi költség (33. cikk), a támogatott projektekben való részvétel szabályainak hozzáigazítása a „Horizont 2020” keretprogram releváns szabályaihoz a résztvevőket, az alvállalkozókat és a harmadik feleket érintően (29a. cikk).
            
         
         
            
               2016/0047 (NLE)
            
            
               Javaslat
            
            
               A TANÁCS HATÁROZATA
            
            
               a Szén- és Acélipari Kutatási Alap Kutatási Programjának elfogadásáról és az e programra vonatkozó többéves technikai iránymutatásokról szóló 2008/376/EK határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel az Európai Unióról szóló szerződéshez és az Európai Unió működéséről szóló szerződéshez csatolt, az ESZAK-Szerződés lejártának pénzügyi következményeiről és a Szén- és Acélipari Kutatási Alapról szóló jegyzőkönyvre, 
            
            
               tekintettel az Európai Közösséget létrehozó szerződéshez csatolt, az ESZAK-Szerződés lejártának pénzügyi következményeiről és a Szén- és Acélipari Kutatási Alapról szóló jegyzőkönyv végrehajtásához szükséges intézkedések megállapításáról szóló, 2003. február 1-jei 2003/76/EK tanácsi határozatra
                  3
                és különösen annak 4. cikke (3) bekezdésére, 
            
            
               tekintettel az Európai Bizottság javaslatára,
            
            
               tekintettel az Európai Parlament véleményére
                  4
               , 
            
            
               mivel:
            
            
               (1)Az 1291/2013/EU európai parlamenti és tanácsi rendelet
                  5
                által létrehozott „Horizont 2020” kutatási és innovációs keretprogram („Horizont 2020” keretprogram) ösztönzi a 2008/376/EK tanácsi határozat
                  6
                felülvizsgálatát annak érdekében, hogy a Szén- és Acélipari Kutatási Alap Kutatási Programja („RFCS-program”) kiegészítse a „Horizont 2020” keretprogramnak a szén- és acéliparhoz kapcsolódó ágazatok szempontjából releváns intézkedéseit.
            
            
               (2)Az RFCS-programban és a „Horizont 2020” keretprogramban való részvétel keretszabályainak koherenssé tétele érdekében az RFCS programban való részvétel egyes szabályait hozzá kell igazítani a „Horizont 2020” keretprogram részvételi szabályaihoz. 
            
            
               (3)A nagyobb átláthatóság, valamint a Bizottság keretei között működő szakértői csoportok munkájával való összhang biztosítása érdekében, továbbá abból a célból, hogy a lehető legnagyobb mértékben biztosított legyen a szak- és az érdekterületek, valamint a két nem kiegyensúlyozott képviselete, felül kell vizsgálni a tanácsadó és a technikai csoportok hatáskörére és összetételére vonatkozó szabályokat, különös tekintettel a Bizottság által kijelölt szakértők típusára. 
            
            
               (4)Célszerű megfontolni a támogatási szabályok egyszerűsítését annak érdekében, hogy a kis- és középvállalkozások (kkv-k) számára könnyebb legyen a részvétel az RFCS-programban, valamint a kkv-tulajdonosok és más, munkabérben nem részesülő természetes személyek támogatható személyi költségeinek meghatározásával összefüggésben lehetővé tenni az „egységköltségek” alkalmazását.
            
            
               (5)A 2008/376/EK határozat végrehajtásához szükséges intézkedéseket a 182/2011/EU európai parlamenti és tanácsi rendelettel
                  7
                összhangban kell meghozni.
            
            
               (6)A 2008/376/EK határozatot ezért mindezeknek megfelelően módosítani kell,
            
            
               ELFOGADTA EZT A HATÁROZATOT:
            
            
               1. cikk
            
            
               A 2008/376/EK határozat a következőképpen módosul: 
            
         
         
            
               1. A 21. cikk helyébe a következő szöveg lép:
            
            
               „21. cikk
            
            
               A tanácsadó csoportok feladatai
            
            
               A szénnel és acéllal kapcsolatos KTF-szempontok tekintetében minden egyes tanácsadó csoport a következő területeken ad tanácsot a Bizottságnak:
            
            
               a)
                     a kutatási program általános alakulása, a 25. cikk (3) bekezdésében említett információs csomag és a jövőbeli iránymutatások;
            
            
               b)
                     az egyéb közösségi és nemzeti szintű KTF-programok összhangja és az esetleges párhuzamos működés; 
            
            
               c)
                     a KTF-projektek ellenőrzésére vonatkozó elvek meghatározása;
            
            
               d)
                     az egyes projektek keretében végzett munka relevanciája;
            
            
               e)
                     a kutatási programnak a II. fejezet 3. és 4. szakaszában felsorolt kutatási céljai;
            
            
               f)
                     az információs csomagban felsorolt elsődleges éves célkitűzések és adott esetben a 25. cikk (2) bekezdésében említetteknek megfelelően a célzott felhívásokra vonatkozó elsődleges célkitűzések;
            
            
               g)
                     a KTF-tevékenységek értékelésére és kiválasztására vonatkozó kézikönyvnek a 27. és 28. cikkben meghatározottaknak megfelelő elkészítése;
            
            
               h)
                     a KTF-tevékenységre vonatkozó pályázatok értékelésével kapcsolatos szabályok és eljárások;
            
            
               i)
                     a célzott pályázati felhívások meghatározása a 25. cikk (2) bekezdésének megfelelően;
            
            
               j)
                     a Bizottság kérésére hozott egyéb intézkedések.”
            
            
               2. A 22. cikk helyébe a következő szöveg lép:
            
            
               „22. cikk
            
            
               A tanácsadó csoportok összetétele
            
            
               „(1) Minden egyes tanácsadó csoportot a mellékletben meghatározott táblázatoknak megfelelően kell összeállítani. A tanácsadó csoport tagjai a Kutatási és Innovációs Főigazgatóság főigazgatója által kijelölt személyek, akik az érdekelt felek közös érdekeit képviselik. Nem egyes érdekelt feleket, hanem a különböző érdekelt szervezetek közös véleményét kell képviselniük.
            
            
               A tagok megbízatása 42 hónapra szól. Azok a tagok, akik már nem tudnak érdemben hozzájárulni a csoport munkájához, lemondanak a tisztségükről vagy nem tesznek eleget az Európai Unió működéséről szóló szerződés 339. cikkében foglalt kötelezettségeiknek, a tanácsadó csoportok további üléseire nem kaphatnak meghívást, és a megbízatásuk lejártáig terjedő időtartamra más személy jelölhető ki a helyükre. 
            
            
               (2) A tanácsadó csoportok tagjait olyan, a II. fejezet 3. és 4. szakaszában felsorolt területeken jártas szakértők közül kell kiválasztani, akik benyújtották pályázatukat a nyilvános pályázati felhívásra. E szakértők kijelölhetők a melléklet táblázataiban említett szervezetek által tett javaslatok alapján is. 
            
         
         
            
               A tagoknak az érintett területen kell tevékenykedniük, és ismerniük kell az iparági prioritásokat.
            
            
               (3) A Bizottságnak – a tanácsadó csoportok sajátos feladatait, az elvárt szakismereteket és a szakértők kiválasztási eljárásának eredményét figyelembe véve – törekednie kell arra, hogy a lehetőségekhez képest minden tanácsadó csoportban garantálja a magas szintű hozzáértést, valamint a szak- és az érdekterületek, a nemek és a földrajzi hovatartozás kiegyensúlyozott képviseletét.”
            
            
               3. A 24. cikk helyébe a következő szöveg lép:
            
            
               „24. cikk
            
            
               A szén- és acélipari technikai csoportok létrehozása és feladatai
            
            
               (1) A szén- és acélipari technikai csoportok (a továbbiakban: technikai csoportok) a Bizottságnak a kutatási és a kísérleti vagy demonstrációs projektek ellenőrzése terén adnak tanácsokat.
            
            
               A technikai csoportok tagjait a Kutatási és Innovációs Főigazgatóság főigazgatója jelöli ki személyes minőségükben.
            
            
               Azok a tagok, akik már nem tudnak érdemben hozzájárulni a csoport munkájához, lemondanak a tisztségükről vagy nem tesznek eleget az Európai Unió működéséről szóló szerződés 339. cikkében foglalt kötelezettségeiknek, a technikai csoportok további üléseire nem kaphatnak meghívást.
            
            
               (2) A technikai csoportok tagjait olyan, a II. fejezet 3. és 4. szakaszában felsorolt területeken a kutatási stratégiában, az irányításban vagy a termelésban jártas szakértők közül kell kiválasztani, akik benyújtották pályázatukat a nyilvános pályázati felhívásra. 
            
            
               A tagoknak az érintett területen kell tevékenykedniük, és a kapcsolódó ágazatokban a kutatási stratégiáért, az irányításért vagy a termelésért kell felelniük. 
            
            
               (3) A Bizottságnak – a technikai csoportok sajátos feladatait, az elvárt szakismereteket és a szakértők kiválasztási eljárásának eredményét figyelembe véve – törekednie kell arra, hogy minden technikai csoportban garantálja a magas szintű szakmai hozzáértést, valamint a lehetőségekhez képest a szakterületek, a nemek és a földrajzi hovatartozás kiegyensúlyozott képviseletét.
            
            
               A Bizottságnak garantálnia kell, hogy olyan szabályok és eljárások legyenek érvényben, amelyek megfelelően biztosítják az egyes tudományos projektek értékelésével megbízott technikai csoportok tagjaival kapcsolatban felmerülő esetleges összeférhetetlenség eseteinek elkerülését és megfelelő kezelését. Ezeknek az eljárásoknak emellett a projektek ellenőrzése során mindvégig biztosítaniuk kell az egyenlő bánásmódot és a méltányosságot. 
            
            
               A technikai csoportok üléseit lehetőség szerint olyan helyszíneken kell tartani, ahol a projektek ellenőrzése és az eredmények értékelése a legjobban végrehajtható.”
            
            
               4. A 25. cikk helyébe a következő szöveg lép:
            
            
               „25. cikk
            
            
               Pályázati felhívás
            
            
               (1) Évente közzé kell tenni pályázati felhívást. A pályázatok benyújtásának kezdő időpontját a (3) bekezdésben említett információs csomagban kell kihirdetni. Eltérő rendelkezés hiányában a pályázatok értékelésre történő benyújtásának határideje minden év szeptember 15-e. Amennyiben szeptember 15. hétvégére, péntekre vagy hétfőre esik, a határidő automatikusan a szeptember 15-ét követő első munkanapra változik. A pályázatok benyújtásának határidejét a (3) bekezdésben említett információs csomagban kell kihirdetni. 
            
            
               (2) Amennyiben a Bizottság a 41. cikk d) és e) pontjának megfelelően a pályázatok e cikk (1) bekezdésében említett benyújtási határidejének módosításáról vagy célzott pályázati felhívások kiírásáról határoz, az erre vonatkozó információkat az Európai Unió Hivatalos Lapjában közzéteszi.
            
            
               A célzott felhívásoknak tartalmazniuk kell a pályázatok benyújtására és a pályázatok értékelésére vonatkozó időpontokat és szabályokat – beleértve azt is, hogy a benyújtás egy vagy két lépésben kerül-e lebonyolításra –, a prioritásokat, szükség esetén a támogatható projektek 14–18. cikk szerinti típusát, valamint a tervezett finanszírozást.
            
            
               (3) A Bizottság gondoskodik arról, hogy a pályázati felhívás közzétételekor – különösen a Bizottság honlapjáról elérhető információs csomag formájában – minden lehetséges résztvevőnek elégséges iránymutatás és tájékoztatás álljon rendelkezésére. Külön kérésre a Bizottság az információs csomagot papíron is rendelkezésre bocsátja. 
            
         
         
            
               Az információs csomagnak tájékoztatást kell nyújtania a részletes részvételi szabályokról, a pályázatok és a projektek kezelési módszereiről, a pályázati űrlapokról, a pályázatok benyújtására vonatkozó szabályokról, a támogatásimegállapodás-mintákról, az elszámolható költségekről, az engedélyezett pénzügyi hozzájárulás maximumáról, a kifizetési módokról és a kutatási program elsődleges éves célkitűzéseiről.
            
            
               A pályázatokat az információs csomagban foglalt szabályokkal összhangban a Bizottságnak kell benyújtani.”
            
            
               5. A 27. cikk második bekezdése helyébe a következő szöveg lép:
            
            
               „A Bizottság minden lehetséges pályázó számára biztosítja a hozzáférést egy, a KTF-tevékenységek értékelését és kiválasztását ismertető kézikönyvhöz.”
            
            
               6. A 28. cikk (3) bekezdésének helyébe a következő szöveg lép:
            
            
               „(3) A Bizottság elkészíti az elfogadott pályázatok érdemük alapján rangsorolt jegyzékét.”
            
            
               7. A szöveg a következő 29a. cikkel egészül ki:
            
            
               „29a. cikk
            
            
               A cselekvések megvalósítása
            
            
               (1) A résztvevők a cselekvéseket az e határozatban, a 966/2012/EU, Euratom rendeletben (*), az 1268/2012/EU rendeletben (**), a pályázati felhívásban és a támogatási megállapodásban megállapított valamennyi feltétel betartása és valamennyi kötelezettség teljesítése mellett kötelesek végrehajtani.
            
            
               (2) A résztvevők nem vállalhatnak olyan kötelezettségeket, amelyek e határozattal vagy a támogatási megállapodással összeegyeztethetetlenek. Ha valamelyik résztvevő a cselekvés tartalmi végrehajtásával kapcsolatos kötelezettségeit nem teljesíti, a többi résztvevő mindennemű további uniós finanszírozás folyósítása nélkül köteles teljesíteni kötelezettségeit, hacsak a Bizottság ez alól kifejezetten felmentést nem ad. A résztvevők kötelesek gondoskodni arról, hogy a Bizottság kellő időben tájékoztatást kapjon minden olyan eseményről, amely jelentős hatással lehet a cselekvés megvalósítására vagy az Unió érdekeire. 
            
            
               (3) A résztvevők kötelesek megvalósítani a cselekvést, és ennek érdekében minden szükséges és ésszerű intézkedést megtenni. A résztvevőknek a szükséges időben és módon rendelkezniük kell a cselekvés megvalósításához szükséges erőforrásokkal. Amennyiben a cselekvés megvalósításához szükséges,a cselekvések keretében feladatokat bízhatnak harmadik felekre, az alvállalkozókat is ideértve. Az elvégzett munka vonatkozásában a résztvevő a Bizottsággal, valamint a többi résztvevővel szemben felelősséggel tartozik. 
            
            
               (4) Alvállalkozók a cselekvés egyes elemeinek végrehajtása céljából csak a támogatási megállapodásban megjelölt esetekben vehetők igénybe, valamint olyan, kellően indokolt esetekben, amelyeket a támogatási megállapodás hatálybalépésének időpontjában nem lehetett egyértelműen előre látni. 
            
            
               (5) Alvállalkozóktól eltérő harmadik felek is végezhetnek el feladatokat a cselekvés keretében a támogatási megállapodás feltételeinek megfelelően. A támogatási megállapodásban meg kell jelölni a kérdéses harmadik felet és az általa elvégzendő feladatot. 
            
            
               E harmadik felek költségei akkor minősülnek elszámolható költségnek, ha a harmadik fél a következő feltételek mindegyikének megfelel: 
            
            
               a) ha résztvevő volna, jogosult volna finanszírozásra;
            
            
               b) valamely résztvevő kapcsolt jogalanya, vagy olyan jogi kapcsolat fűzi valamely résztvevőhöz, amely a cselekvésen túlmutató együttműködésre utal; 
            
            
               c) személyét a támogatási megállapodás megjelöli; 
            
            
               d) magára nézve kötelezőnek fogadja el a támogatási megállapodásnak a költségek támogathatóságával és a kiadások ellenőrzésével kapcsolatban a résztvevőkre vonatkozó rendelkezéseit. 
            
            
               (6) A résztvevők kötelesek betartani a cselekvés megvalósításának helye szerinti ország nemzeti jogának törvényi és rendeleti rendelkezéseit és etikai szabályait. A résztvevők a cselekvés megkezdése előtt kötelesek szükség esetén beszerezni az illetékes nemzeti vagy helyi etikai bizottságok jóváhagyását.
            
         
         
            
               
                  (*) Az Európai Parlament és a Tanács 2012. október 25-i 966/2012/EU, Euratom rendelete az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).
               
            
            
               (**) A Bizottság 2012. október 29-i 1268/2012/EU felhatalmazáson alapuló rendelete az Unió általános költségvetésére alkalmazandó pénzügyi szabályokról szóló 966/2012/EU, Euratom európai parlamenti és tanácsi rendelet alkalmazási szabályairól (HL L 362., 2012.12.31., 1. o.).”
            
            
               8. A 33. cikk helyébe a következő szöveg lép:
            
            
               „33. cikk
            
            
               Személyzeti költségek
            
            
               „A támogatható személyzeti költségek csak azon személyek tényleges munkaidejére terjednek ki, akik közvetlenül a cselekvéshez tartozó munkát végeztek. 
            
            
               Munkabérben nem részesülő kkv-tulajdonosok és természetes személyek után egységköltség-alapon elszámolható személyzeti költség.”
            
            
               9. A 39. cikk helyébe a következő szöveg lép: 
            
            
               „39. cikk
            
            
               Független és magasan képzett szakértők kijelölése
            
            
               A 18. cikkben, a 28. cikk (2) bekezdésében és a 38. cikkben említett független és magasan képzett szakértők kijelölésére vonatkozóan az 1290/2013/EU rendelet (*) 40. cikkének rendelkezéseit analógia alapján kell alkalmazni. 
            
            
               
                  (*) Az Európai Parlament és a Tanács 2013. december 11-i 1290/2013/EU rendelete a »Horizont 2020« kutatási és innovációs keretprogram (2014–2020) részvételi és terjesztési szabályainak megállapításáról, valamint az 1906/2006/EK rendelet hatályon kívül helyezéséről (HL L 347., 2013.12.20., 81. o.).”
               
            
            
               10. Ez a rendelkezés a magyar nyelvi változatot nem érinti.
            
            
               11. A 42. cikk (2) bekezdésének helyébe a következő szöveg lép: 
            
            
               „(2) E bekezdésre történő hivatkozáskor a 182/2011/EU rendelet (*) 5. cikkét kell alkalmazni.
            
            
               
                  (*) Az Európai Parlament és a Tanács 2011. február 16-i 182/2011/EU rendelete a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).”
               
            
            
               2. cikk 
            
            
               Ez a határozat az Európai Unió Hivatalos Lapjában való kihirdetését követő huszadik napon lép hatályba.
            
            
               Kelt Brüsszelben, -án/-én.
            
            
               
                     a Tanács részéről
               
            
         
         
            
               
                     az elnök
               
            
         
         
            
                  
                     (1)
                  A Tanács 2003. február 1-jei 2003/78/EK határozata a Szén- és Acélipari Kutatási Alap kutatási programjára vonatkozó többéves technikai iránymutatások megállapításáról.
               
               
                  
                     (2)
                  A Tanács 2008. április 29-i 2008/376/EK határozata a Szén- és Acélipari Kutatási Alap Kutatási Programjának elfogadásáról és az e programra vonatkozó többéves technikai iránymutatásokról.
               
               
                  
                     (3)
                  HL L 29., 2003.2.5., 22. o.
               
               
                  
                     (4)
                  HL C… , , . .o.
               
               
                  
                     (5)
                  Az Európai Parlament és a Tanács 2013. december 11-i 1291/2013/EU rendelete a „Horizont 2020” kutatási és innovációs keretprogram (2014–2020) létrehozásáról és az 1982/2006/EK határozat hatályon kívül helyezéséről (HL L 347., 2013.12.20., 948. o.).
               
               
                  
                     (6)
                  A Tanács 2008. április 29-i 2008/376/EK határozata a Szén- és Acélipari Kutatási Alap Kutatási Programjának elfogadásáról és az e programra vonatkozó többéves technikai iránymutatásokról (HL L 130., 2008.5.20., 7. o.). 
               
               
                  
                     (7)
                  Az Európai Parlament és a Tanács 2011. február 16-i 182/2011/EU rendelete a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).